KLASA: P-62/21

URBROJ: 711-02-01/07-2024-08

Zagreb, 11. srpnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Željka Šimića, OIB: ……………., općinskog načelnika Općine Satnica Đakovačka i dužnosnika Grge Lončarevića, OIB: …………….., općinskog načelnika Općine Semeljci,** na 55. sjednici održanoj 11. srpnja 2024., donosi sljedeću

**ODLUKU**

1. **Postupak za odlučivanje o sukobu interesa protiv dužnosnika Željka Šimića, općinskog načelnika Općine Satnica Đakovačka, neće se pokrenuti s obzirom na to da iz postupanja dužnosnika ne proizlazi da je došlo do moguće povrede odredbi ZSSI-a.**
2. **Postupak za odlučivanje o sukobu interesa protiv dužnosnika Grge Lončarevića, općinskog načelnika Općine Semeljci, neće se pokrenuti s obzirom na to da iz postupanja dužnosnika ne proizlazi da je došlo do moguće povrede odredbi ZSSI-a.**

Obrazloženje

Povjerenstvo je dana 10. ožujka 2021. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem 711-U-944-P-62/21-01-5. U predmetnoj prijavi navodi se da je dužnosnik Željko Šimić, načelnik Općine Satnica Đakovačka zaposlio ………………, kćer dužnosnika Grge Lončarevića, načelnika Općine Semeljci, u svojoj općini, i to u sklopu natječaja za koordinatora projektnih aktivnosti. U sklopu tog natječaja objavljen je poziv na prethodnu provjeru znanja i sposobnosti kandidata od 15. travnja 2019., iz kojeg proizlazi kako dva kandidata, jedan od kojih je kćer načelnika Općine Semeljci, ispunjavaju formalne uvjete natječaja. No, iz rezultata provjere znanja i sposobnosti od 17. travnja 2019. proizlazi samo ime ……………….., koja je nastavno i jedina pozvana na usmeni dio provjere znanja i sposobnosti kandidata Općine Satnica Đakovačka. Prijavitelj smatra da je potrebno utvrditi je li drugi kandidat odustao ili nije ispunio „neformalne kriterije“ potrebne za zapošljavanje na mjesto koordinatora projektnih aktivnosti. Nadalje, prijavitelj navodi da je dužnosnik Grga Lončarević u ime Općine Semeljci 13. studenog 2020. sklopio s ……………Ugovor o sufinanciranju dijela troškova stanovanja učenika srednjih škola u đačkim domovima za školsku godinu 2020./2021. u vrijednosti 500,00 kuna mjesečno, što kroz godinu dana iznosi 5.000,00 kuna općinskih sredstava. Nadalje, prijavitelj navodi da ima saznanja kako je načelnik Grga Lončarević 16. veljače 2021. došao u prostorije Općine Satnica Đakovačka kako bi načelniku Željku Šimiću dao detaljne instrukcije glede inspekcijskog nadzora usmjerenog protiv Osatina grupe d.o.o., a navedeno se, imajući u vidu prethodno navedene činjenice, ukazuje kao oblik „uzvraćanja usluge“ za zapošljavanje kćeri. U nastavku prijave prijavitelj iznosi okolnosti koje se odnose na onečišćenje okoliša na području Općine Semeljci i Općine Satnica Đakovačka upućene Državnom inspektoratu Republike Hrvatske, Ministarstvu gospodarstva i održivog razvoja, Zavod za zaštitu okoliša i prirode te Hrvatskom saboru, Odbor za zaštitu okoliša i prirode, a koje navode Povjerenstvo ne smatra relevantnim s aspekta ZSSI-a niti se s njime mogu povezati pa se isti ovdje neće posebno navoditi.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika koji ustrojava, utvrdilo da je Željko Šimić obnašao dužnost općinskog načelnika Općine Satnica Đakovačka u razdoblju od 6. lipnja 2013. do 25. svibnja 2017., zatim u razdoblju od 26. svibnja 2017. do 20. svibnja 2021., kao i od 21. svibnja 2021. pa nadalje. Isto tako, uvidom u navedeni Registar Povjerenstvo je utvrdilo da je Grga Lončarević obnašao dužnost općinskog načelnika Općine Semeljci u razdoblju od 23. svibnja 2013. do 17. travnja 2015., zatim od 27. srpnja 2015. do 28. svibnja 2017., zatim od 29. svibnja 2017. do 20. svibnja 2021., kao i od 21. svibnja 2021. pa nadalje. Slijedom navedenog, povodom obnašanja navedene dužnosti, dužnosnici Željko Šimić i Grga Lončarević u obvezi su postupati sukladno odredbama Zakona o sprječavanju sukoba interesa.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na nepristranost u obavljanju javne dužnosti.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, dok je stavkom 5. istog članka propisano da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, dok je stavkom 3. propisano da dužnosnici ne smiju koristiti javnu dužnost za osobni probitak ili probitak osobe koja je s njima povezana te da dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 7. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, dok je točkom i) istog članka propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Povodom predmetne prijave, Povjerenstvo je u svrhu utvrđivanja činjenica i okolnosti u predmetu iz nadležnosti Povjerenstva dopisom broj 711-I-641-P-62/21-04-12 od 9. travnja 2021. zatražilo od Općine Satnica Đakovačka dostavu cjelokupne natječajne dokumentacije natječaja za koordinatora projektnih aktivnosti provedenog u 2019. godini, uz napomenu dostave podataka o tome koliko kandidata se prijavilo na predmetni natječaj, koliko kandidata je ispunjavalo formalne uvjete natječaja, koji su kandidati pristupili pisanom, a koji usmenom dijelu provjere znanja i sposobnosti te koji je kandidat zaposlen, kao i dostavu ugovora o sufinanciranju dijela troškova stanovanja učenika srednjih škola u đačkim domovima za školsku godinu 2020./2021., s kojim fizičkim osobama su takvi ugovori sklopljeni, koja je procedura tome prethodila te tko je navedene ugovore potpisao u ime Općine.

Općina Satnica Đakovačka je povodom spomenutog traženja Povjerenstva dostavila dopis KLASA: 023-01/21-01/01, URBROJ: 2121/06-03/21-1 od 31. svibnja 2021. u kojem je navela da su na natječaj za zapošljavanje na radnom mjestu „Koordinator projektnih aktivnosti“ u sklopu projektnih aktivnosti projekta „Imam priliku“, kodni broj projekta: UP.02.1.1.06.0077, koji financira Europski socijalni fond, u sklopu Operativnog programa Učinkoviti ljudski potencijali 2014. – 2020., u okviru poziva: Podrška socijalnom uključivanju i zapošljavanju marginaliziranih skupina, broj poziva: UP.02.1.1.06. zaprimljene dvije prijave te su oba kandidata ispunjavala formalne uvjete propisane natječajem. Oba kandidata su pozvana na pisani dio testiranja te su oba kandidata na to testiranje i pristupila. Usmenom dijelu testiranja pristupila je kandidatkinja koja je ostvarila više od 50% bodova u pisanom dijelu testiranja. Na radno mjesto koordinatora za projektne aktivnosti zaposlena je …………….. iz Semeljaca, …….., rođena ……….. godine.

Istim dopisom Općina je navela i da je Općinsko vijeće Općine Satnica Đakovačka na svojoj 29. sjednici održanoj dana 28. rujna 2020. donijelo Odluku o sufinanciranju troškova smještaja učenika srednjih škola s područja Općine Satnica Đakovačka u učeničke domove za školsku godinu 2020./2021., a koja je objavljena u Službenom glasniku Općine Satnica Đakovačka broj 6/20. Sukladno članku 6. spomenute Odluke, zahtjev za ostvarivanje prava sufinanciranja troškova smještaja u učeničkom domu podnosi se Jedinstvenom upravnom odjelu Općine Satnica Đakovačka te se prilaže propisana dokumentacija. Rješenje o odobrenju sufinanciranja donosi Jedinstveni upravni odjel Općine Satnica Đakovačka. Općina je nadalje navela da je sufinanciranje troškova smještaja u učenički dom za školsku godinu 2020./2021. odobreno za učenike Anju Šakota, Domenika Kunu, Olivera Kunu i Sabinu Mudrinić.

U odnosu na dio prijave u vezi zapošljavanja ………………., kćeri dužnosnika Grge Lončarevića, Povjerenstvo je izvršilo uvid u dokumentaciju dostavljenu uz navedeni dopis Općine Satnica Đakovačka od 31. svibnja 2021. Tako je uvidom u službenu zabilješku Općine Satnica Đakovačka, Jedinstveni upravni odjel KLASA: 103-05/19-01/49, URBROJ: 2121/06-03/19-1 od 2. travnja 2019. utvrđeno da je Općina Satnica Đakovačka putem Hrvatskog zavoda za zapošljavanje objavila natječaj za zapošljavanje za radno mjesto Koordinator projektnih aktivnosti sukladno projektu „Imam priliku“, kodni broj: UP.02.1.1.06.0077. u okviru otvorenog javnog poziva Podrška socijalnom uključivanju i zapošljavanju marginaliziranih skupina, broj poziva: UP.02.1.1.06. Hrvatskom zavodu za zapošljavanje je od strane Općine dostavljen obrazac PR, Opis poslova Koordinatora projektnih aktivnosti i Popis dokumenata za prijavu na natječaj za navedeno radno mjesto. Iz predmetne službene zabilješke proizlazi i da će Općina Satnica Đakovačka provesti postupak prethodne provjere znanja i sposobnosti kandidata koji zadovoljavaju formalne uvjete natječaja.

Uvidom u tekst natječaja za zapošljavanje za radno mjesto Koordinator/koordinatorica projektnih aktivnosti su kao mjesto rada utvrđeni Semeljci, Osječko-baranjska županija, kao i da je broj traženih radnika 1 uz zaposlenje na neodređeno vrijeme u punom radnom vremenu. U natječaju je kao potrebna razina obrazovanja navedena srednja škola u trajanju od 4 godine ekonomskog ili upravnog smjera ili završena gimnazija uz 1 godinu radnog iskustva, dok je kao poslodavac označena Općina Satnica Đakovačka.

Uvidom u dostavljenu dokumentaciju koja se odnosi na prijavu na predmetni natječaj uz pripadajuće dokumente kao priloga prijavi, utvrđeno je da su se na natječaj prijavile dvije kandidatkinje i to ………………. s visokom stručnom spremom (magistra ekonomije) ……….. sa srednjom stručnom spremom (završena gimnazija).

Uvidom u dostavljena Pravila i postupak za prethodnu provjeru znanja i sposobnosti kandidata Općine Satnica Đakovačka, Povjerenstvo za provedbu natječaja za prijam u službu KLASA: 118-01/19-01/5, URBROJ: 2121/06-03/19-1 od 10. travnja 2019. (u daljnjem tekstu: Pravila) utvrđeno je da će se pisani dio prethodne provjere znanja za Koordinatora projektnih aktivnosti „Imam priliku“ održati 16. travnja 2019., dok će se usmeni dio prethodne provjere znanja održati 17. travnja 2019., i to samo za kandidate koji na pisanom dijelu ostvare najmanje 50% bodova od ukupnog broja bodova, a sve u prostorijama Općine Satnica Đakovačka. Točkom IV. Pravila utvrđeno je da će se pisana provjera znanja i intervju ocjenjivati zajedno jednom jedinstvenom ocjenom, dok je točkom V. Pravila utvrđeno da će Povjerenstvo za provedbu natječaja za prijam u službu provesti intervju s kandidatima koji su ostvarili najmanje 50% bodova od ukupnog broja bodova na pisanom testiranju. Dalje, točkom VII. Pravila je određeno da Povjerenstvo za provedbu natječaja za prijam u službu, nakon provedenog postupka prethodne provjere znanja i sposobnosti, utvrđuje rang listu kandidata prema broju bodova ostvarenih na pisanom testiranju i intervjuu, dok točka VIII. Pravila propisuje da pročelnica Jedinstvenog upravnog odjela donosi rješenje o prijmu u službu po dostavljenom izvješću Povjerenstva za provedbu natječaja za prijam u službu najkasnije u roku 60 dana od dana isteka roka za podnošenje prijava, a koje će rješenje biti dostavljeno svim kandidatima.

Uvidom u dostavljeni zapisnik Općine Satnica Đakovačka, Povjerenstvo za provedbu javnog natječaja za prijam u službu KLASA: 103-05/19-01/49, URBROJ: 2121/06-03/19-4 od 12. travnja 2019. o provođenju natječaja za radno mjesto koordinatora projektnih aktivnosti „Imam priliku“ utvrđeno je da su postupak zaprimanja i otvaranja prijava proveli ………., ………………. i ……………….. kao članovi Povjerenstva za provedbu javnog natječaja za prijam u službu te da su na natječaj pristigle ukupno dvije pravovremene i potpune prijave, i to od kandidatkinja …………… i …………………..

Uvidom u dostavljeni Poziv na prethodnu provjeru znanja i sposobnosti kandidata Općine Satnica Đakovačka, Jedinstveni upravni odjel, Povjerenstvo za provedbu javnog natječaja za prijam u službu KLASA: 118-01/19-01/5, URBROJ: 2121/06-01/19-2 od 15. travnja 2019. utvrđeno je da su na prethodnu provjeru znanja i sposobnosti za predmetno radno mjesto pozvane kandidatkinje …………….. i ………………….

Uvidom u dostavljeni Poziv na usmeni dio provjere znanja i sposobnosti kandidata Općine Satnica Đakovačka, Jedinstveni upravni odjel, Povjerenstvo za provedbu javnog natječaja za prijam u službu KLASA: 118-01/19-01/5, URBROJ: 2121/06-01/19-3 od 16. travnja 2019. utvrđeno je da je na usmeni dio provjere znanja i sposobnosti pozvana kandidatkinja ………………

Uvidom u dostavljene Rezultate provjere znanja i sposobnosti Općine Satnica Đakovačka, Jedinstveni upravni odjel, Povjerenstvo za provedbu javnog natječaja za prijam u službu KLASA: 118-01/19-01/5, URBROJ: 2121/06-01/19-4 od 17. travnja 2019. utvrđeno je da je kandidatkinja ……………. na pisanom dijelu ispita ostvarila 11 od ukupno mogućih 15 bodova, zatim na usmenom dijelu ispita 5 od mogućih 5 bodova, odnosno ukupno 16 od mogućih 20 bodova, dok je kandidatkinja …………… na pismenom dijelu ispita ostvarila 3 od ukupno mogućih 15 bodova, dakle utvrđeno je da je pisani dio provjere znanja i sposobnosti zadovoljila samo kandidatkinja ……………….. S obzirom da kandidatkinja …………. nije ostvarila najmanje 50% bodova od ukupnog broja bodova na pisanom testiranju, s istom nije proveden usmeni dio ispita.

Uvidom u dostavljeno Rješenje o prijmu Općine Satnica Đakovačka, Jedinstveni upravni odjel KLASA: UP/I-112-03/19-01/3, URBROJ: 2121/06-03/19-1 od 18. travnja 2019. utvrđeno je da je ……………….. primljena u službu na određeno vrijeme u trajanju od 23 mjeseca na radno mjesto koordinatora za projektne aktivnosti u projektu „Imam priliku“, kodni broj projekta: UP.02.1.1.06.0077, koji financira Europski socijalni fond, u sklopu Operativnog programa Učinkoviti ljudski potencijali 2014. – 2020., u okviru poziva: Podrška socijalnom uključivanju i zapošljavanju marginaliziranih skupina, broj poziva: UP.02.1.1.06. Isto tako, utvrđeno je i da je predmetno rješenje doneseno i potpisano od strane Božane Kovačić, mag.iur., pročelnice Jedinstvenog upravnog odjela Općine Satnica Đakovačka.

Uvidom u dostavljeno Rješenje o rasporedu Općine Satnica Đakovačka, Jedinstveni upravni odjel KLASA: UP/I-100-04/19-01/3, URBROJ: 2121/06-03/19-1 od 23. travnja 2019. utvrđeno je da je ………………. raspoređena na radno mjesto koordinatora za projektne aktivnosti u projektu „Imam priliku“, kodni broj projekta: UP.02.1.1.06.0077, koji financira Europski socijalni fond, u sklopu Operativnog programa Učinkoviti ljudski potencijali 2014. – 2020., u okviru poziva: Podrška socijalnom uključivanju i zapošljavanju marginaliziranih skupina, broj poziva: UP.02.1.1.06. s danom 23. travnja 2019., a poslove utvrđene Pravilnikom o unutarnjem redu Jedinstvenog upravnog odjela Općine Satnica Đakovačka („Službeni glasnik Općine Satnica Đakovačka“, broj 3/11., 6/14., 3/18., 7/18. i 3/19.) obavljat će u Jedinstvenom upravnom odjelu Općine Semeljci temeljem sporazuma partnera projekta. Isto tako, utvrđeno je i da je predmetno rješenje doneseno i potpisano od strane Božane Kovačić, mag.iur., pročelnice Jedinstvenog upravnog odjela Općine Satnica Đakovačka.

S obzirom na navedeno, Povjerenstvo je utvrdilo da je kandidatkinja …………….. na radno mjesto koordinatora za projektne aktivnosti u Općini Satnica Đakovačka primljena temeljem uvjeta iz javnog natječaja. Tvrdnje prijavitelja da bi ……………., kćer dužnosnika Grge Lončarevića, na navedeno radno mjesto zaposlio dužnosnik Željko Šimić, načelnik Općine Satnica Đakovačka nisu utemeljene, a što proizlazi iz dostavljenog Rješenja o prijmu i Rješenja o rasporedu, koja su donesena od strane pročelnice Jedinstvenog upravnog odjela Općine Satnica Đakovačka Božane Kovačić, mag.iur. te su od strane iste i potpisana.

U odnosu na dio prijave koji se odnosi na navod da je dužnosnik Grga Lončarević, načelnik Općine Semeljci 13. studenog 2020. sklopio sa svojom kćeri ………………… Ugovor o sufinanciranju dijela troška stanovanja učenika srednjih škola u đačkim domovima za školsku godinu 2020./2021., Povjerenstvo je od Općine Semeljci dopisom KLASA: P-62/21, URBROJ: 711-02-01/07-2024-06 od 23. svibnja 2024. zatražilo dostavu sklopljenih ugovora o sufinanciranju dijela troškova stanovanja učenika srednjih škola u đačkim domovima za školsku godinu 2020./2021., kao i ostalu prateću dokumentaciju te podatak o tome s kojim fizičkim osobama su ti ugovori sklopljeni, koja je procedura tome prethodila i tko je navedene ugovore potpisao u ime Općine Semeljci.

Općinski načelnik Općine Semeljci, Grga Lončarević, je na navedeno traženje Povjerenstva odgovorio dopisom KLASA: 024-06/24-01/1, URBROJ: 2158-35-02-24-2 od 7. lipnja 2024. te je navedeno da je Općinsko vijeće Općine Semeljci donijelo Odluku o sufinanciranju troškova boravka djece u dječjim vrtićima, stanovanja učenika u đačkim domovima, prijevoza učenika srednjih škola i prehrane učenika u osnovnim školama na području Općine Semeljci za 2020./2021. KLASA: 602-01/20-01/01, URBROJ: 2121/07-01/20-01 od 27. kolovoza 2020. U nastavku dopisa se općinski načelnik Grga Lončarević poziva na Zakon o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI/21) pa tako navodi da je obveznik u smislu ZSSI/21, a da su ………….. i …………… povezane osobe obveznika u smislu članka 5. stavka 6. tog Zakona. Nadalje, navodi se da je člankom 2. ZSSI/21 propisano da u obnašanju javne dužnosti obveznici ne smiju svoj privatni interes stavljati ispred javnog interesa te da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) ili kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa). Navodi se da je gore navedena Odluka Općinskog vijeća dio „socijalnih“ mjera Općine Semeljci za stanovnike s područja Općine Semeljci kako bi se pomoglo roditeljima vrtićke i školske djece i, ono što je najbitnije za istaknuti, da ta mjera, odnosno Odluka djeluje „erga omnes“, odnosno na svu djecu s područja Općine Semeljci koja pohađaju vrtiće, stanuju u đačkim domovima, putuju u srednju školu te pohađaju osnovnu školu što se tiče prehrane, odnosno da joj ne slijedi javni natječaj po kojemu se neki korisnici prihvaćaju, neki odbijaju, nego svi prijavljeni uz dostavu traženih dokumenata imaju pravo ostvariti sufinanciranje koje nije ograničeno brojem korisnika.

Dalje se navodi članak 6. ZSSI/21 kojim je propisano da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana, kao i da obveznici ne smiju koristiti javnu dužnost za osobni probitak ili probitak osobe koja je s njima povezana. Ukazuje se na činjenicu da, iako je obveznik potpisnik Ugovora o sufinanciranju, korisnica sufinanciranja ……………….. bi, kao njegov srodnik po krvi u uspravnoj lozi, ostvarila pravo na sufinanciranje i da obveznik nije potpisnik istoga, jer se konkretno obveznik nije imao izuzeti ni iz kakvog odlučivanja, nikakve naknadne Odluke o izabranim kandidatima jer se ne radi o formi natječaja gdje obveznikov srodnik po krvi podnosi prijavu za javni natječaj za sufinanciranje smještaja u đačkom domu od strane Općine u kojoj obveznik obnaša dužnost načelnika, gdje bi određeni podnositelji imali prednost, nego o formi javnog poziva za sve korisnike đačkih domova s područja Općine Semeljci i svatko tko je dostavio traženu dokumentaciju je korisnik sufinanciranja.

U nastavku dopisa općinski načelnik Općine Semeljci Grga Lončarević postavlja pitanje je li onda dozvoljeno sufinanciranje stanovanja učenika u đačkim domovima, prijevoz učenika srednjih škola i prehrane učenika u osnovnim školama na području Općine Semeljci gdje se također ne provodi javni natječaj, nego su Odlukom Općinskog vijeća za isto osigurana sredstva i obuhvaćeni su svi podnositelji zahtjeva, a gdje bi korisnik eventualno bio povezana osoba obveznika sukladno članku 5. stavku 6. ZSSI/21.

Zaključno se moli da se, ako Povjerenstvo za odlučivanje o sukobu interesa, unatoč gore izloženom (o čemu je dostavljena i dokumentacija), smatra da je u konkretnom slučaju bilo sukoba interesa, prilikom odlučivanja, primjenjujući načelo razmjernosti, izrekne opomena kao sankcija sukladno članku 48. ZSSI/21, a ne novčana kazna, jer se po mišljenju obveznika, ako je i bilo povrede ZSSI/21, radi o njegovoj lakšoj povredi.

Uvidom u Odluku o sufinanciranju troškova boravka djece u dječjim vrtićima, stanovanja učenika u đačkim domovima, prijevoza učenika srednjih škola i prehrane učenika u osnovnim školama na području Općine Semeljci za 2020./2021. KLASA: 602-01/20-01/01, URBROJ: 2121/07-01/20-01 od 27. kolovoza 2020. utvrđeno je da je tu Odluku donijelo Općinsko Vijeće Općine Semeljci temeljem članka 35. Statuta Općine Semeljci („Službeni glasnik Općine Semeljci“, broj 2/13., 1/18., 2/20. i 3/20. – pročišćeni tekst, u daljnjem tekstu: Statut Općine Semeljci), a da je istu potpisao Ivan Miladinović u svojstvu predsjednika Općinskog Vijeća. Člankom 1. te Odluke određeno je da će se, u skladu s osiguranim proračunskim sredstvima u školskoj godini 2020./2021., sufinancirati troškovi boravka djece u dječjim vrtićima u iznosu od 500,00 kuna, stanovanja učenika srednjih škola u đačkim domovima u iznosu od 500,00 kuna, prijevoza učenika srednjih škola s područja Općine Semeljci te prehrane učenika u osnovnim školama na području Općine Semeljci. Člankom 2. iste Odluke određeno je da se javni pozivi, uvjeti, bodovanje i rangiranje provode sukladno pravilnicima koje donosi općinski načelnik.

Uvidom u Javni poziv za podnošenje prijava za sufinanciranje troškova smještaja učenika u đačkim domovima za školsku 2020./2021. godinu utvrđeno je da je taj Javni poziv objavio općinski načelnik Općine Semeljci Grga Lončarević temeljem članka 58. Statuta Općine Semeljci i Odluke o sufinanciranju troškova boravka djece u dječjim vrtićima, stanovanja učenika u đačkim domovima, prijevoza učenika srednjih škola i prehrane učenika u osnovnim školama na području Općine Semeljci za 2020./2021., a koji je taj Javni poziv i potpisao. U Javnom pozivu je navedeno da je predmet istog sufinanciranje troškova smještaja u srednjoškolskim đačkim domovima za učenike s prebivalištem na području Općine Semeljci za školsku 2020./2021. godinu te je navedena i dokumentacija koju su podnositelji zahtjeva za sufinanciranje dužni dostaviti. Isto tako, u Javnom je pozivu navedeno da zahtjev za ostvarivanje prava na sufinanciranje dijela troškova stanovanja u đačkim domovima podnose roditelji učenika tokom cijele godine; nepotpuni podneseni zahtjevi neće se razmotriti, a prijave se podnose osobno na Općinu Semeljci.

Uvidom u Ugovor o sufinanciranju dijela troškova stanovanja učenika srednjih škola u đačkim domovima za školsku 2020./2021. godinu KLASA: 602-03/19-01/01, URBROJ: 2121/07-02/19-06 od 13. studenog 2020. utvrđeno je da je taj Ugovor sklopljen između Općine Semeljci, zastupane po općinskom načelniku Grgi Lončareviću, kao davatelja sufinanciranja i ……………., roditelja učenika ……………….. i kćeri općinskog načelnika Općine Semeljci Grge Lončarevića, kao korisnika sufinanciranja, a čiji je predmet nepovratno i bezuvjetno sufinanciranje dijela troškova stanovanja učenika srednjih škola u đačkim domovima za školsku godinu 2020./2021. čiji je isključivi cilj pomoć pri školovanju. Ugovorom se Općina Semeljci obvezala isplatiti korisniku sufinanciranja iznos od 500,00 kuna mjesečno za školsku godinu 2020./2021., i to isplatom u tri rate za razdoblje od 1. rujna 2020. do 30. lipnja 2021. godine.

Uvidom u Zahtjev za sufinancirane dijela troškova smještaja učenika srednjih škola u đačkim domovima KLASA: 402-07/20-01/06, URBROJ: 2121/07-2/20-2535 od 16. studenog 2020. utvrđeno je da je navedeni Zahtjev u ime …………. Općini Semeljci predala …………., a uz koji je Zahtjev priložena natječajna dokumentacija.

Uvidom u daljnju dokumentaciju dostavljenu od strane Općine Semeljci, utvrđeno je da su, osim s …………………., ugovori o sufinanciranju dijela troškova stanovanja učenika srednjih škola u đačkim domovima za školsku 2020./2021. sklopljeni i s ostalim korisnicima sufinanciranja koji su podnijeli zahtjev za sufinanciranjem (ukupno je sklopljeno sedam takvih ugovora temeljem sedam podnesenih zahtjeva korisnika).

Iz dostavljene dokumentacije proizlazi da je Odluku o sufinanciranju troškova boravka djece u dječjim vrtićima, stanovanja učenika u đačkim domovima, prijevoza učenika srednjih škola i prehrane učenika u osnovnim školama na području Općine Semeljci za 2020./2021. donijelo Općinsko vijeće Općine Semeljci kao predstavničko tijelo te Općine, a da je uvjete za isplatu sufinanciranja troškova smještaja učenika u đačkim domovima u Javnom pozivu propisao općinski načelnik Općine Semeljci Grga Lončarević kao čelnik izvršne vlasti te Općine. Dakle, sufinanciranje predmetnoga troška utemeljeno je na Odluci predstavničkog tijela i Javnom pozivu izvršne vlasti. Naime, ugovorima o sufinanciranju, pa tako i Ugovorom o sufinanciranju zaključenim s …………………., određeno je da će se korisnicima sufinanciranja isplatiti iznos od 500,00 kuna mjesečno i to u tri obroka za razdoblje od deset mjeseci, a koji je iznos u skladu s iznosom potpore navedenim u Odluci Općinskog vijeća. Općina Semeljci je utvrdila da je uz zahtjeve za sufinanciranjem priložena sva potrebna dokumentacija, odnosno da su ispunjeni uvjeti za sufinanciranje, a iz dostavljenog očitovanja Općine Semeljci proizlazi da su ugovori o sufinanciranju sklopljeni sa svima koji su podnijeli zahtjev za sufinanciranjem i koji su ispunjavali tražene uvjete iz Javnog poziva, i to kao oblik financijske pomoći Općine Semeljci roditeljima učenika s područja te Općine koji su smješteni u đačkim domovima. Dakle, iz dostavljene dokumentacija i očitovanja ne proizlazi da bi sufinanciranje bilo …………, unuku općinskog načelnika Grge Lončarevića, odnosno sinu …………….., njegovoj kćeri, a da bi neka druga osoba koja je podnijela zahtjev bila zakinuta za isplatu te potpore.

Dakle, utvrđeno je da sklapanju ugovora o sufinanciranju nije prethodio javni natječaj po kojemu se zahtjevi nekih korisnika prihvaćaju, a nekih ne prihvaćaju, nije prethodilo nikakvo odlučivanje niti vrednovanje zahtjeva po kojemu bi neki od podnositelja zahtjeva imali prednost, već su svi prijavljeni uz dostavu traženih dokumenata imali pravo ostvariti sufinanciranje koje nije ograničeno brojem korisnika, a radilo se o formi javnog poziva za sve korisnike đačkih domova s područja Općine Semeljci te je svatko tko je dostavio traženu dokumentaciju i korisnik sufinanciranja. Stoga je razvidno da u konkretnom slučaju općinski načelnik Općine Semeljci Grga Lončarević nije postupao samostalno ni diskrecijski prilikom prihvaćanja zahtjeva za sufinanciranjem i sklapanjem ugovora o sufinanciranju s korisnicima sufinanciranja, pa tako niti sa svojom kćeri …………………, roditeljem učenika ……………..

Ovdje valja reći da ZSSI, koji je bio na snazi u vrijeme provedbe predmetnoga Javnog poziva i sklapanja ugovora o sufinanciranju, ali i pokretanja ovog postupka, nije poznavao odredbu o deklariranju sukoba interesa i nesudjelovanja u odlučivanju koju u članku 9. poznaje trenutno važeći ZSSI/21, pa zbog svega navedenog nije niti postojala obveza općinskog načelnika Općine Semeljci Grge Lončarevića da u ovom konkretnom slučaju deklarira potencijalni sukob interesa te da isti razriješi tako da zaštiti javni interes, odnosno da se izuzme iz postupka dodjele sredstava za sufinanciranje dijela troškova stanovanja učenika srednjih škola u đačkim domovima za školsku 2020./2021. godinu svojoj kćeri ……………., zakonskom zastupniku učenika ………………, a koji bi postupak utjecao na vlastiti poslovni interes obveznika ili na poslovni interes s njim povezanim osobama.

Povjerenstvo posebno ističe da su gore citiranim člankom 5. ZSSI-a propisana načela djelovanja dužnosnika u obnašanju javnih dužnosti, međutim, sukladno pravnom shvaćanju Ustavnog suda Republike Hrvatske izraženom u odluci poslovni broj U-III-673/18 od 2. srpnja 2019., povreda navedenih načela iz tog članka 5. ZSSI-a mora biti povezana s povredom konkretne odredbe ZSSI-a koja je povrijeđena određenim ponašanjem ili propustom, a što ovdje nije slučaj. Dakle, načela djelovanja dužnosnika iz članka 5. ZSSI-a mogu biti osnova za utvrđivanje nastanka sukoba interesa ili potencijalnog sukoba interesa iz članka 2. ZSSI-a, ali samo u povezanosti s konkretnom odredbom ZSSI-a povrijeđenom ponašanjem ili propustom dužnosnika, za čije je kršenje člancima 42. do 45. ZSSI-a propisana određena sankcija.

Povjerenstvo nije utvrdilo da bi dužnosnik Grga Lončarević 16. veljače 2021. došao u prostorije Općine Satnica Đakovačka kako bi načelniku Željku Šimiću dao detaljne instrukcije glede inspekcijskog nadzora usmjerenog protiv Osatina grupe d.o.o. kao protuuslugu za zapošljavanje …………….., pa stoga nije utvrđena povezanost navedenih općinskih načelnika, a navedeno se ne može povezati niti s konkretnom odredbom ZSSI-a koja bi takvim ponašanjem ili propustom bila povrijeđena.

Slijedom navedenog, Povjerenstvo je utvrdilo da u predmetnim postupanjima dužnosnika Željka Šimića, općinskog načelnika Općine Satnica Đakovačka i dužnosnika Grge Lončarevića, općinskog načelnika Općine Semeljci nije došlo do povrede odredbi ZSSI-a te nema pravne osnove za odluku kojom su utvrđene povrede načela djelovanja iz članka 5. ZSSI-a, niti osnove za sankcioniranje dužnosnika u smislu članka 42. do 45. ZSSI-a, pa je stoga utvrđeno da protiv navedenih dužnosnika nisu ispunjene pretpostavke za pokretanje postupka iz nadležnosti Povjerenstva.

Stoga je Povjerenstvo donijelo odluku kao u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Dostaviti:

1. Prijavitelj, elektroničkom poštom
2. Dužnosnik Željko Šimić, osobnom dostavom
3. Dužnosnik Grga Lončarević, osobnom dostavom
4. Objava na internetskoj stranici Povjerenstva nakon dostave prijavitelju i dužnosnicima
5. Pismohrana